Knap er REGAN Vest kommet i gang, før der hersker usikkerhed om det milliondyre projekts økonomiske fremtid. Kernen i problemet er, at Regan Vest kun kun er lovet årlige på 2,6 millioner kroner i støtte fra finansloven i en fireårig periode (2017-2020). Desuden har projektet fået en anlægsbevilling på 20 millioner kroner, der var med til at sikre, at projektet kunne føres ud i livet. Men uden et fast årligt driftstilskud er det uklart, hvad der skal ske i 2021 og fremover. Og nu hænger REGAN Vest projektets økonomi ikke længere sammen. Derfor råber bestyrelsen for Nordjyllands Historiske Museum nu de nordjyske politikere på Christiansborg op med et brev, hvori de indtrængende beder om hjælp. - Det er en absolut forudsætning for, at bestyrelsen for Nordjyllands Historiske Museum kan påtage sig opgaven med at drifte REGAN Vest, at driftsbevillingen fortsætter og kan betragtes som varig, skriver bestyrelsesforman Leif Sondrup og næstformand Jørgen Pontoppidan. Brevet har vakt genklang hos Venstres retspolitiske ordfører Preben Bang Henriksen. For ham er det afgørende, at REGAN Vest har en godt økonomisk fundament på langt sigt, og at man ikke har brugt 75 millioner på åbningen forgæves. - For mig lyder det helt skørt, at man overhovedet skal spekulere over det statslige driftstilskud efter 2021. Jeg synes kulturministeren er usædvanlig lang i spyttet. Det kan nordjyderne, og de folk der arbejder på projektet,  bestemt ikke være tilfreds med. Han har derfor tidligere i dag har indkaldt kulturminister Joy Mogensen til et samråd, hvor han vil have svar på følgende: - Kulturministeren anmodes om at uddybe sin skrivelse af 21.4.2020 til ledelsen for Nordjyllands Historiske Museum (Regan Vest)., herunder bedes Ministeren tilkendegive regeringens holdning til fortsat forventet driftsstøtte til Regan Vest, der som bekendt pt er under indretning for et beløb på 75 millioner kroner. Landets bedst bevarede kold-krigsbunker Regeringsanlæg Vestdanmark (REGAN Vest) blev opført i allerdybeste hemmelighed i perioden 1963-68, 60 meter under jorden langt inde i Rold Skov. Bunkeranlægget skulle huse både regering, embedsmænd og regent i tilfælde af en eventuel tredje verdenskrig. Så galt gik det heldigvis aldrig, men anlægget har i mere end fire årtier stået klar til med kort varsel at tage imod en række nøglepersoner. Kulturstyrelsen har besluttet at frede anlæg og inventar og dermed sikre, at et af Danmarks mest monumentale spor fra den kolde krig bevares for eftertiden. REGAN Vest er bygget ind i en kridtbakke og ligger på det dybeste sted ca. 60 meter under overfladen. Anlægget består af fire betonringe, der ligger oven på hinanden to og to, med alt hvad der skal bruges for at holde en hverdag kørende; køkken, depotrum, lægeklinik, maskinrum m.m.

Opsummering:
Preben Bang Henriksen forlanger, at Joy Mogensen giver klar besked om, REGAN Vest får driftstilskud efter nytår.